b'\n_START_ARTICLE_\nBiserici catolice de rit oriental\n_START_SECTION_\nIstoric\n_START_PARAGRAPH_\nO lucrare obiectiv\xc4\x83 \xc8\x99i de mare acurate\xc8\x9be pentru secolul al XIII-lea, dar \xc8\x99i perioada anterioar\xc4\x83 este Rom\xc3\xa2nii \xc3\xaen secolul al XIII-lea. \xc3\x8entre cruciat\xc4\x83 \xc8\x99i Imperiul mongol a lui \xc8\x98erban Papacostea. Aceste tentative sunt legate de ceea ce se va \xc3\xaent\xc3\xa2mpla \xc3\xaen secolele al XVII-les - al XVIII-lea. Atunci Papalitatea, rec\xc3\xa2\xc8\x99tig\xc3\xa2nd prin Austria autoritate asupra unor teritorii pierdute anterior prin extinderea Imperiului Otoman \xc8\x99i Reform\xc4\x83 va \xc3\xaencerca s\xc4\x83 \xc3\xae\xc8\x99i refac\xc4\x83 prezen\xc8\x9ba \xc3\xaen zon\xc4\x83 prin convertirea ortodoc\xc8\x99ilor. \xc3\x8entruc\xc3\xa2t \xc3\xaens\xc4\x83 secolele de prigoan\xc4\x83 dovediser\xc4\x83 rezisten\xc8\x9ba acestora la tentativele directe de convertire, s-a apelat la o alt\xc4\x83 form\xc4\x83 de atragere, numit\xc4\x83 unire. Se oferea, prin aceast\xc4\x83 form\xc4\x83, posibilitatea ca ortodoc\xc8\x99ii care o acceptau s\xc4\x83 \xc3\xae\xc8\x99i p\xc4\x83streze ritul \xc8\x99i tradi\xc8\x9biile, inclusiv limba de slujire, dar cu acceptarea celor patru puncte florentine, respectiv: primatul papal, Filioque, purgatoriul \xc8\x99i azima pentru \xc3\x8emp\xc4\x83rt\xc4\x83\xc8\x99anie. Preg\xc4\x83tirile pentru aceast\xc4\x83 politic\xc4\x83 de convertire prin uniatism \xc3\xaencepuser\xc4\x83 \xc3\xaenc\xc4\x83 din sec. XVI, c\xc3\xa2nd, de exemplu, papa Grigore al XIII-lea (1572-1585) \xc3\xaenfiin\xc8\x9beaz\xc4\x83 la Roma a\xc8\x99a-numitul "Collegium Graecorum". Acesta era destinat a forma din catolicii \xc8\x99i converti\xc8\x9bii catolici din R\xc4\x83s\xc4\x83ritul grecofon misionari \xc8\x99i teologi pentru a sus\xc8\x9bine unirea. \xc3\x8en acela\xc8\x99i spirit a fost \xc3\xaenfiin\xc8\x9bat, de acela\xc8\x99i pap\xc4\x83, un an mai t\xc3\xa2rziu (1576), \xe2\x80\x9eCollegium Illyricum\xe2\x80\x9d, pentru rom\xc3\xa2nii (\xe2\x80\x9evalahii\xe2\x80\x9d) \xc8\x99i s\xc3\xa2rbii din Iliria (Bosnia \xc8\x99i Her\xc8\x9begovina de ast\xc4\x83zi) \xc8\x99i Dalma\xc8\x9bia (azi \xc3\xaen Croa\xc8\x9bia) iar dup\xc4\x83 8 ani "Collegium Maroniticum", pentru credincio\xc8\x99ii de confesiune maronit\xc4\x83 (din Liban).  _NEWLINE_\xc3\x8en 1622 lucrarea acestor colegii, \xc3\xaenc\xc4\x83 nu \xc3\xaendeajuns eficient\xc4\x83 printre ortodoc\xc8\x99i, este completat\xc4\x83 de \xc3\xaenfiin\xc8\x9barea organiza\xc8\x9biei \xe2\x80\x9eSacra Congregatio de Propaganda Fide\xe2\x80\x9d. Rolul ei era aducerea \xe2\x80\x9enecredincio\xc8\x99ilor schismatici, eretici ori p\xc4\x83g\xc3\xa2ni\xe2\x80\x9d \xc3\xaen ascultare fa\xc8\x9b\xc4\x83 de scaunul Romei. Ea a fost \xc3\xaent\xc3\xa2rit\xc4\x83 \xc3\xaen 1627 de Collegium Urbanum, destinat \xc3\xaen mod global preg\xc4\x83tirii clerului provenit din teritoriile orientale, dar nu numai. Realizatorul acestora au fost Papa Grigore al XV-lea (1621-1623) \xc8\x99i Papa Urban al VIII-lea (1623-1644).  _NEWLINE_Pe l\xc3\xa2ng\xc4\x83 acestea \xc8\x99i alte asemenea mijloace, Roma a organizat misiuni speciale \xc3\xaen Austria \xc8\x99i Polonia, cu scopul de a determina o politic\xc4\x83 favorabil\xc4\x83 scopurilor sale. Acest lucru a fost bine g\xc3\xa2ndit, date fiind eforturile Austriei de extindere spre R\xc4\x83s\xc4\x83rit (zon\xc4\x83 masiv ortodox\xc4\x83, mare parte sub domina\xc8\x9bie otoman\xc4\x83 \xc8\x99i \xc8\x9barist\xc4\x83) \xc8\x99i a prezen\xc8\x9bei unor uria\xc8\x99e teritorii ortodoxe \xc3\xaen Polonia (actualele \xc8\x9b\xc4\x83ri Bielorusia \xc8\x99i Ucraina). Aceste teritorii ortodoxe din Polonia, cuprinse \xc3\xaen \xc8\x9bara numit\xc4\x83 pe atunci Lituania, au fost lipsite de ap\xc4\x83rare \xc3\xaen fa\xc8\x9ba Seimului din 1569, c\xc3\xa2nd Lituania este alipit\xc4\x83 Poloniei. Unele teritorii, ca Transnistria (sau Vozia) \xc8\x99i Zaporojia au beneficiat de mai multe ori \xc3\xaen secolele al XVI-lea \xc8\x99i al XVII-lea de protec\xc8\x9bia direct\xc4\x83 a domnitorilor Moldovei. Ace\xc8\x99tia au fost de multe ori un\xc8\x99i \xc8\x99i hatmani ai Zaporojiei \xc8\x99i au intervenit adesea pentru oprirea unirii religioase sau dimpotriv\xc4\x83. Este important s\xc4\x83 preciz\xc4\x83m c\xc4\x83 \xc8\x99i \xc3\xaen Polonia, mai ales \xc3\xaen Mun\xc8\x9bii Tatra, \xc8\x99i \xc3\xaen Moravia \xc8\x99i Slovacia, \xc8\x99i \xc3\xaen Podolia \xc8\x99i Zaporojia exista un important num\xc4\x83r de rom\xc3\xa2ni. Eforturile de unire i-au vizat \xc8\x99i pe ei, ca \xc8\x99i pe slovacii ortodoc\xc8\x99i, pe ruteni, ucraineni \xc8\x99i ru\xc8\x99ii albi (bieloru\xc8\x99i).  _NEWLINE_Regatul Poloniei va fi primul stat care va aplica planurile de unire a credincio\xc8\x99ilor r\xc4\x83s\xc4\x83riteni, av\xc3\xa2nd ca model Conciliul de unire religioas\xc4\x83 de la Ferrara-Floren\xc8\x9ba dintre Biserica Apusului (Catolic\xc4\x83) si cea a R\xc4\x83s\xc4\x83ritului (Ortodox\xc4\x83). Regele Sigismund al III-lea Vasa, aflat sub influen\xc8\x9ba direct\xc4\x83 a sfetnicilor s\xc4\x83i iezui\xc8\x9bi, va organiza o prim\xc4\x83 unire cu Biserica Romei a ortodoc\xc8\x99ilor din regiune. Aceasta a fost adoptat\xc4\x83 de episcopii \xc3\xaentruni\xc8\x9bi \xc3\xaen sinodul de la Brest-Litovsk din 16-18 octombrie 1596. Unii principi ortodoc\xc8\x99i, \xc3\xaentre care Constantin de Ostrog, au criticat pe episcopii care au acceptat unirea. _NEWLINE_Trebuie subliniat din nou c\xc4\x83 \xc8\x99i popula\xc8\x9bia rom\xc3\xa2neasc\xc4\x83 aflat\xc4\x83 \xc3\xaen domeniile coroanei poloneze, din Mun\xc8\x9bii Tatra \xc3\xaen Pocu\xc8\x9bia \xc8\x99i din mla\xc8\x99tinile Pripetului \xc3\xaen regiunile Zaporojiei a fost implicat\xc4\x83 \xc3\xaen acest fenomen. Unele rezultate pot fi v\xc4\x83zute mai jos.  _NEWLINE_\xc3\x8entre timp, s\xc4\x83 preciz\xc4\x83m c\xc4\x83 \xc3\xaen Cehia \xc8\x99i Slovacia, aflate sub influen\xc8\x9b\xc4\x83 austriac\xc4\x83 \xc8\x99i \xc3\xaen controlul Contrareformei, aceste eforturi de catolicizare, desf\xc4\x83\xc8\x99urate pe multiple planuri, \xc3\xaencep \xc3\xaen 1650. Epoca respectiv\xc4\x83 este cunoscut\xc4\x83 sub numele de \xe2\x80\x9eperioada \xc3\xaentunecat\xc4\x83\xe2\x80\x9d sau \xe2\x80\x9eTemno\xe2\x80\x9d.  _NEWLINE_Pe aceea\xc8\x99i direc\xc8\x9bie va fi \xc3\xaencheiat\xc4\x83 \xc3\xaen 10 august 1664 pacea de la Vasv\xc3\xa1r. Ea va st\xc3\xa2rni o ad\xc3\xa2nc\xc4\x83 nemul\xc8\x9bumire \xc3\xaen nobilimea ungar\xc4\x83 - \xc8\x99i nu numai - printr-o \xc3\xaenc\xc4\x83lcare f\xc4\x83\xc8\x9bi\xc8\x99\xc4\x83 \xc8\x99i brutal\xc4\x83 a principiului toleran\xc8\x9bei religioase (pentru religiile recepte, desigur) \xc8\x99i a regimului st\xc4\x83rilor. Ca urmare va izbucni \xc8\x99i r\xc4\x83scoala lui Mikl\xc3\xb3s Zr\xc3\xadnyi, \xc3\xaen acela\xc8\x99i timp anti-otoman\xc4\x83 \xc8\x99i anti-austriac\xc4\x83, e\xc8\x99uat\xc4\x83. Vor trebui aproape 20 ani de r\xc4\x83scoale \xc8\x99i lupte pentru ca Viena s\xc4\x83 recunoasc\xc4\x83 autonomia Ungariei, s\xc4\x83 accepte re\xc3\xaenfiin\xc8\x9barea armatei ungare \xc8\x99i respectarea anumitor principii ante-austriece. \xc3\x8en toat\xc4\x83 aceast\xc4\x83 perioad\xc4\x83 problema catolicismului a fost una principal\xc4\x83. \xc3\x8en zonele din nord-vestul Maramure\xc8\x99ului \xc8\x99i \xc3\xaen Slovacia unirea cu Biserica Romei se extinsese mult, prin intermediul rutenilor \xc8\x99i ucrainenilor uni\xc8\x9bi din Polonia. Ace\xc8\x99tia au fost folosi\xc8\x9bi de Roma \xc8\x99i ca misionari pentru rutenii, rom\xc3\xa2nii \xc8\x99i ucrainenii din Slovacia \xc8\x99i Maramure\xc8\x99.\n_START_SECTION_\nCartea \xe2\x80\x9eFloarea Adev\xc4\x83rului\xe2\x80\x9d\n_START_PARAGRAPH_\n\xc3\x8en anul 1750 a ap\xc4\x83rut la Blaj prima carte rom\xc3\xa2neasc\xc4\x83 \xc3\xaentocmit\xc4\x83 \xc8\x99i tip\xc4\x83rit\xc4\x83 de \xc8\x98coala Ardelean\xc4\x83. Este vorba de opusculul  intitulat \xc2\xab\xc2\xa0Floarea adev\xc4\x83rului\xc2\xa0\xc2\xbb, carte din care se p\xc4\x83streaz\xc4\x83 un singur exemplar, \xc8\x99i acela \xc3\xaen str\xc4\x83in\xc4\x83tate. Ea este opera colectiv\xc4\x83 a \xe2\x80\x9ecuvio\xc8\x99ilor ieromona\xc8\x99i\xe2\x80\x9d de la Blaj, respectiv a tuturor c\xc4\x83lug\xc4\x83rilor greco-catolici, \xc3\xaen frunte cu c\xc4\x83lug\xc4\x83rul-episcop Petru Pavel Aron. Cartea este o explicare foarte doct\xc4\x83 a celor patru puncte dogmatice sub care s-au unit rom\xc3\xa2nii cu Roma la 1700, implic\xc3\xa2nd justificarea ra\xc8\x9bional\xc4\x83 a evenimentului. Ca mod de exprimare, cartea este un mesager timpuriu al ecumenismului panrom\xc3\xa2nesc, postulat de cele mai luminate min\xc8\x9bi ale acelei epoci. Contrar tuturor disputelor care afectau lumea rom\xc3\xa2neasc\xc4\x83 \xc3\xaen leg\xc4\x83tur\xc4\x83 cu Unirea, cartea este str\xc4\x83b\xc4\x83tut\xc4\x83 de un ton calm \xc8\x99i tolerant, care vrea s\xc4\x83 conving\xc4\x83, nu s\xc4\x83 \xc3\xaenving\xc4\x83. Aparent modesta tip\xc4\x83ritur\xc4\x83, reeditat\xc4\x83 de episcopul Ioan Bob la 1813, a fixat pentru totdeauna tonul moderat, erudit \xc8\x99i civilizat \xc3\xaen care rom\xc3\xa2nii uni\xc8\x9bi cu Roma \xc8\x99i-au ap\xc4\x83rat \xc8\x99i \xc3\xae\xc8\x99i ap\xc4\x83r\xc4\x83 confesiunea \xc3\xaen fa\xc8\x9ba nu pu\xc8\x9binilor detractori. \xe2\x80\x9eFloarea Adev\xc4\x83rului\xe2\x80\x9d (1750) a ap\xc4\x83rut \xc8\x99i \xc3\xaen versiune latin\xc4\x83: \xe2\x80\x9eFlosculus Veritatis\xe2\x80\x9d (1753) \xc8\x99i \xe2\x80\x9eDoctrina Christiana\xe2\x80\x9d (1757).'